משה רט

הרב משה רט (נולד ב-1980) הוא סופר, דוקטור לפילוסופיה ופובליציסט ישראלי.

== ביוגרפיה ==
אביו הוא הסופר ואיש התקשורת אבי רט. גדל בגבעת שמואל, ולמד בישיבה התיכונית קריית הרצוג, וישיבת ההסדר קרני שומרון. בעל תואר ראשון בחינוך ממכללת מורשת יעקב, ותואר דוקטור לפילוסופיה כללית מאוניברסיטת בר-אילן.

פרסם מספר ספרים בנושאים שונים וגם כתב מאמרים באתרי אינטרנט וכן בלוג אישי. היה בעל טור שבועי באתר "כיפה", וכתב גם בעלון "שבתון", במאורות הדף היומי, ובמגזין אפוק. בכתיבתו העיונית הוא משלב בין יהדות, פילוסופיה ותרבות פופולרית. כמו כן, היה חבר במכון ידעיה, העוסק ביצירה והסברה בנושאי אמונה. בשנת תשע"ד (2014) תרם כליה<ref></ref>. הוא מתגורר בקרני שומרון.
החל משנת 2023 משמש כעורך החדשות בגרסה הישראלית של אפוק.

== ספריו והגותו ==
הגותו של רט מתמקדת בהצגת הרציונליות שבאמונה הדתית ובביקורת על גישות אתאיסטיות ומטריאליסטיות. הוא מושפע בעיקר מהוגים מודרניים כמו גילברט קית' צ'סטרטון, אלווין פלנטינגה וברנרדו קסטרופ.

בספרו פשוט להאמין מגדיר רט את האמונה כתחושת שכנוע, ומראה שהיא עומדת בבסיסה של כל השקפת עולם באשר היא. שום דבר אינו ניתן להוכחה מוחלטת, שכן כל הוכחה מבוססת מהגדרתה על הנחות יסוד שאינן ניתנות להוכחה אלא מתקבלות באופן אינטואיטיבי - דהיינו, על בסיס אמונה. מכיוון שכך, השאלה איננה האם להאמין, אלא במה להאמין. הנטייה להיצמד לאמפירי ולמדעי בלבד ולשלול את קיומו של כל מה שלא הוכח, היא בלתי רציונלית, ואילו המאמין הרציונלי הוא זה שעושה שימוש בכלים המדעיים לחקר המציאות האמפירית, אך מודע לכך שקיימת מציאות נרחבת מעבר לה, שאליה יש לגשת בכלים אחרים, אינטואיטיביים יותר. באמצעות כלים אלה, הכוללים טיעונים פילוסופיים, חוויות רוחניות וקיומיות והסתמכות על מסורות קדומות, ניתן לדבריו להגיע לאמונה רציונלית באלוהים, ומתוך כך גם ביהדות.

בספרו פנטזיהדות משלב רט בין היהדות לעולם הדמיון והפנטזיה. הוא מסתמך על האידיאליזם כדי להראות שהמציאות קיימת למעשה בתודעה, ומשום כך אין הבדל מהותי בין המציאות הרגילה לבין עולם הדמיון, הקיים אף הוא בתודעה, אלא הבדל איכותי; כל דבר שניתן לצייר במחשבה אכן קיים, אולם מידת קיומו נמדדת לפי מידת השפעתו על חיינו ועולמנו. מכך נגזרת המסקנה שהמציאות היא יותר דמיונית והדמיון הוא יותר מציאותי ממה שמקובל לחשוב, ושניהם מתקיימים ברמות קיום שונות ומנהלים דיאלוג ביניהם. המיתוסים מייצגים כוחות מתוך עולם הדמיון שמבקשים לממש את עצמם באמצעותנו, והדתות והמיתולוגיות מנסות להעניק להם לבוש מוחשי. מתוך כך ניתן להבין את סיפורי התנ"ך ואגדות חז"ל כמתרחשים על התפר שבין שני העולמות, שהגבולות ביניהם בעבר הרחוק לא היו מוצקים כמו בימינו. לטענת רט, גישה זו מובילה לעולם אמוני עשיר ומגוון, בניגוד לתאולוגיה "הרזה" של פילוסופים מימי הביניים שניסו להעמיד את האמונה על היגיון רציונליסטי בלבד.

בספרו אמת וחובה, המבוסס על עבודת הדוקטורט שלו, טוען רט שהאינטואיציות הרווחות מתייחסות למוסר כאל ישות אובייקטיבית בעלת כוח מחייב (ריאליזם מוסרי) ולא כאל העדפות סובייקטיביות בלבד. ניתן לטעון שאותן אינטואיציות הן בגדר אשליה, ולהגיע מכך לניהיליזם מוסרי. אולם אם בוחרים להאמין בהן ובריאליזם המוסרי, הרי שהדרך הסבירה היחידה להסביר את קיומו היא כביטוי לרצונו של האל . קיום האל הוא תנאי הכרחי לקיומו של מוסר אובייקטיבי ומחייב, ובלעדיו כל דרישה מוסרית היא חסרת בסיס ואינה קוהרנטית. המשך הספר עוסק ביהדות, ומציע דרכים ליישב את הסתירות לכאורה בין הרגש המוסרי לבין מצוות מסוימות.

== רשימת ספריו ==
*אור האבות - פרקי אבות ברוח החסידות (ביחד עם אליהו טייב), הוצאת דני ספרים
*שולחן השבת עם רבי נחמן (ביחד עם אליהו טייב), הוצאת דני ספרים
*שולחן השבת עם הרבי מלובביץ (ביחד עם אליהו טייב), הוצאת דני ספרים, 2017
*פשוט להאמין - מדריך למאמין הרציונלי, הוצאת ידיעות ספרים, 2017. 
*מועדים לשמחה - מסביב למעגל השנה עם רבי נחמן (ביחד עם אליהו טייב), הוצאת אלומות, 2019
*פנטזיהדות - מבוא ליהדות פנטסטית, הוצאת ידיעות ספרים, 2019. 
*בנפול תרדמה (ביחד עם יעלה גן (שם עט), ספר אימה-פנטזיה, הוצאת מסתרים מבית דברי שיר, 2021
*הסוד של התפילה - 100 עצות לתפילה (ביחד עם אליהו טייב), הוצאת דני ספרים, 2022
*נקודות טובות - מתורתו של רבי נתן מברסלב (ביחד עם אליהו טייב), הוצאת דני ספרים, 2022
*אמת וחובה - דת, מוסר ומה שביניהם, הוצאת ידיעות ספרים, 2023

==ראו גם==
* מיכאל אברהם
* ביקורת האתאיזם

== קישורים חיצוניים ==

* [http://mysterium.co.il// "מיסטריום"], הבלוג של הרב משה רט
* [https://www.facebook.com/moshe.ratt דף הפייסבוק של הרב משה רט]
* [https://rationalbelief.org.il/person/משה-רט/ מאמריו של הרב משה רט], באתר "רציו - מחקר, מדע ואמונה"
* [https://www.kipa.co.il/tag/משה-רט/ פרסומיו של הרב משה רט], באתר כיפה
* "[https://drive.google.com/file/d/1bBkY1BX8xDfLSdn8qRhZc-g35a3Oejsg/view אלוהים, החובה והמוסר]", עבודת הדוקטורט של הרב משה רט
* עפרה לקס וגדעון דוקוב, [https://www.inn.co.il/News/News.aspx/399110 האקדמיה למדע בדיוני - הרב משה רט בריאיון לרגל צאת ספרו "פנטזיהדות"], ערוץ 7, 11 באפריל 2019

; שיחות והרצאות עם הרב משה רט
* 
* 
* [https://www.inn.co.il/tags/הרב_משה_רט/ כל הכתבות על הרב משה רט], באתר ערוץ 7

== הערות שוליים ==

קטגוריה:רבני הציונות הדתית בישראל
קטגוריה:בוגרי ישיבת קריית הרצוג
קטגוריה:בוגרי ישיבת ההסדר קרני שומרון
קטגוריה:בוגרי מכללת אורות ישראל/מורשת יעקב
קטגוריה:סופרים ישראלים
קטגוריה:סופרים כותבי עברית
קטגוריה:פובליציסטים ישראלים
קטגוריה:בעלי טור ישראלים
קטגוריה:פילוסופים ישראלים
קטגוריה:בעלי תואר דוקטור מאוניברסיטת בר-אילן
קטגוריה:גבעת שמואל: אישים
קטגוריה:קרני שומרון: אישים
קטגוריה:ישראלים שנולדו ב-1980